በኢንተርፖል ተይዘው የመጡት የዙና ትሬዲንግ ባለቤት ክስ ተመሠረተባቸው
ሲኖ ትራኮችንና የተለያዩ ተሽከርካሪዎችን በግማሽ ክፍያና በተለያዩ ክፍያዎች እንደሚያስመጡ በመግለጽ ከ121 ሰዎች ላይ ከመቶ ሚሊዮን ብር በላይ ተቀብለው ከተሰወሩ በኋላ፣ በኢንተርፖል ተይዘው የመጡት የዙና ትሬዲንግ ባለቤትና ድርጅታቸው ክስ ተመሠረተባቸው፡፡የድርጅቱ ባለቤት አቶ ዘሪሁን ጌታሰውና ድርጅታቸው ዙና ትሬዲንግ ክስ የተመሠረተባቸው፣ በፌዴራል ከፍተኛ ፍርድ ቤት ቦሌ ምድብ አንደኛ ወንጀል ችሎት ማክሰኞ ነሐሴ 3 ቀን 2008 ዓ.ም. ነው፡፡የተለያዩ ማስታወቂያዎችን በማስነገርና የአንድ ሲኖትራክ ጠቅላላ ዋጋ 1.3 ሚሊዮን ብር ቢሆንም ሃምሳ በመቶውን ለከፈለ ቀሪውን የባንክ ብድር እንደሚያመቻቹ በመግለጽ፣ ከ121 ሰዎች ከ100 ሚሊዮን ብር በላይ መሰብሰባቸውን የሚገልጸው የፌዴራል ጠቅላይ ዓቃቤ ሕግ ክስ፣ አቶ ዘሪሁን ቃላቸውን ጠብቀው ገንዘብ ለከፈሏቸው ሰዎች ተሽከርካሪ ከማቅረብ ይልቅ ከአገር ወጥተው መጥፋታቸውን ያስረዳል፡፡ከቻይና ከ60 እስከ 75 ቀናት ውስጥ ተሽከርካሪዎችን ገንዘብ ለከፈሏቸው እንደሚያስረክቡ ይናገሩ የነበሩት አቶ ዘሪሁን፣ ከአገር ወጥተው የተወሰኑ ጊዜያትን በውጭ አገር የቆዩ ቢሆንም፣ በኢንተርፖል በኩል ተይዘው መመለሳቸውንና በከባድ የማታለልና እምነት ማጉደል ወንጀል መከሰሳቸውን ክሱ ያብራራል፡፡ ተከሳሹ የዋስትና መብታቸው እንዲከበርና በቀረበባቸው ክስ ላይ ምላሽ እንዲሰጡ ጠይቀው ነበር፡፡ከሳሽ ጠቅላይ ዓቃቤ ሕግ በበኩሉ በሰጠው ምላሽ ምንም እንኳን በክሱ የተጠቀሰው የሕግ አንቀጽ ዋስትና የማይከለክል ቢሆንም፣ ተከሳሹ ከአገር ወጥተው በኢንተርፖል በኩል ተይዘው ከመምጣታቸው አንፃር በዋስ ቢለቀቅ ይቀርባሉ የሚል እምነት እንደሌለው ገልጾ ዋስትናው ውድቅ እንዲደረግ ጠይቋል፡፡የግራ ቀኙን ክርክር የሰማው ፍርድ ቤቱ የዋስትና ጥያቄያቸውን ውድቅ በማድረግ ተከሳሹ በማረሚያ ቤት ሆነው ክሳቸውን እንዲከላከሉ በማዘዝ፣ የእምነት ክህደት ቃል ለመቀበል ለነሐሴ 19 ቀን 2008 ዓ.ም. ቀጠሮ ሰጥቷል፡፡   